33. schôdza NR SR - 11.deň - B. popoludní
Dátum: 2025-04-10
Poslanec: Hargaš, Ján (PS)
Druh vystúpenia: Vystúpenie v rozprave

77. Ďakujem za slovo, pán predsedajúci. Ďakujem aj spolupredkladateľovi za uvedenie tohto podľa mňa výborného zákona, kolegovia, naozaj. Teraz sa to tu začne zbiehať pred hlasovaním, tak by som chcel využiť túto chvíľu na to, aby som apeloval na vás, pretože, viete, ak niečo dobre ide tejto vláde, tak je to sťažovanie sa na nespravodlivosti, skrivodlivosti a krivdy. To, to naozaj tu vidíme každý boží deň a včera sme hlasovali o odškodnení ľudí za covidové, covidové opatrenia, čiže skúšam podľa toho nejak si kalibrovať, že kde máte asi nastavenú latku toho, kde už vidíte, že by štát niekoho mal odškodniť, hej. A teda máte ju dosť vysoko, by som povedal, ďaleko, lebo teda vy odškodňujete ľudí, ktorí porušovali pravidlá. Hej, že porušovali nejaké opatrenia protipandemické a vy ste ich odškodnili. Čiže tí ľudia spravili niečo proti pravidlám a odškodnili ste ich. No, tak my sme prišli so zákonom, ktorý je oveľa, oveľa menej podľa mňa kontroverzný, lebo títo ľudia, ktorí museli platiť poplatky na katastri, nespravili nič zlé. Nič zlé nespravili. Žiadne pravidlá neporušili. Jediné, čo sa im stalo, je, že niekto hekol kataster, a kvôli tomu museli platiť poplatky za veci, ktoré predtým boli online, ktoré boli zadarmo, kvôli tomu museli stáť hodiny na úradoch a čakať na papierové výpisy z listu vlastníctva, kolega to, predpokladám, vysvetľoval, že ako, kam sme sa dostali ten minulý rok vďaka heknutému, teda tento rok vďaka heknutému katastru. Čiže títo ľudia, ktorí za posledné tri mesiace zaplatili na správnych poplatkoch to, čo predtým sa vybralo za celý rok, tak títo ľudia nespravili naozaj nič zlé. A ak si tu niekto zaslúži odškodnenie a nejaký, nejakú formu ospravedlnenia, že prepáčte, ľudia, že sme vám sťažili život kvôli hacknutému katastru, tak podľa mňa sú to títo ľudia. Šesťdesiattisíc listov vlastníctva, 60-tisíc za tri mesiace, ktoré sa museli, museli vybrať a vytlačiť papierovo, lebo sa ľudia k nim nevedeli na katastri dostať. Čiže naozaj ja si myslím, že tu, by som povedal, že nie je o čom, že keď sme v takejto vlne odškodňovania, tak my radi prispejeme do tohto a nejakým odškodnením, ktoré aj dáva zmysel. Nie, nie odškodnenie pre ľudí, ktorí porušovali pandemické pravidlá, ale toto je odškodnenie pre ľudí, ktorí nič zlé nespravili, len štátny systém nejaký tu kľakol a oni boli nútení na to nejak reagovať a na to sa nejak prispôsobiť a pripraviť, takže z logiky veci mne vyplýva, že nemali by ste byť proti, dokonca by som povedal, že niektorí koaliční posla... koaliční predstavitelia aj povedali, že je to namieste, dokonca pán Šutaj Eštok povedal, že by sme o tom mali rozmýšľať. No tak kým on rozmýšľa, tak my sme napísali zákon, takže ja naozaj vidím to ako nejaké gesto, že aj on teda chce to odškodnenie ku katastru zabezpečiť, tak sme radi prispeli, prispeli týmto zákonom, technicky je to úplne ľahko realizovateľné, že nevidíme tam žiaden, žiaden problém. A ako povedal aj kolega, že toto je o vzťahu medzi občanom a štátom a my ten vzťah chceme nastaviť aj do budúcna. Čiže, nedajbože, keby sa podobná situácia stala v budúcnosti a ľudia budú odkázaní na papierové služby namiesto elektronických, tak aby museli platiť iba zľavnený poplatok, lebo pri elektronických máte zľavu, ale keď elektronická služba nefunguje, tak čo si, čo máte robiť, musíte to vždy papierovo. Takže chceme, aby do budúcna bolo v tomto jasno, že pokiaľ nefunguje elektronická služba a musíte využiť iba papierovú, tak aby ste nemuseli platiť plnú hodnotu poplatkov, ale iba takú, akú by ste platili pri elektronickej. Taktiež to predlžovanie lehôt, to veľmi dobre povedal kolega, kolega Lackovič, že to je, to je taká choroba na úradoch, že keď nestíhame niečo vybaviť do 30 dní, tak tie úrady majú možnosť si predĺžiť lehotu, ľudia takú možnosť často nemajú. Hej, ľudia proste, termín je termín, a keď nestihnete termín, štát vám povie – je mi ľúto . No to nie je úplne dobrý vzťah, že vzťah medzi občanom a štátom, nech je to vyvážené, nech to je rovnovážne. Čiže keď človek nestihne, tak musí znášať následky toho, že nestihol termín, ale keď štát nestihne termín, tak ešte má možnosť povedať – viete čo, tak ešte si predĺžim lehotu na dvojnásobok . A vy stále platíte rovnaký poplatok. No čo to je za službu?! Naozaj ja si, by ma zaujímalo, že či si myslíte, že to je fér. A teraz bez ohľadu na nejakú politiku koalícia – opozícia, že či to je fér. Ja si myslím, že to fér nie je. Čiže ja myslím, že bolo by spravodlivé, aby v prípade toho, že úrady nestíhajú, a kvôli tomu sa vaše podanie zdrží, no tak čo vy s tým máte? To neni vaša chyba, že nestíhajú. Tak bolo by fér, aby som v takom prípade nemusel platiť plnú hodnotu toho poplatku, ale aby mi bol ten poplatok vrátený. Jednoducho ja si platím štát, ktorý mi do 30 dní vybaví niečo a som ochotný zaplatiť mu za to povedzme 20 eur, keď ten poplatok je taký, no a ak to do 30 dní nestihnem, no tak nech mi vráti tie peniaze, lebo ja som nedostal tú službu, akú si zaslúžim. No, čiže to je, to je asi pointa tohto, tohto zákona, že nielen nejaká, odškodnenie za kataster, ale aj nejaké nastavenie férového vzťahu medzi občanom a štátom do budúcnosti, je to aj trošku snaha možno vytvoriť tlak na úrady, aby viac dbali na dostupnosť svojich elektronických služieb, lebo dnes nemajú žiadnu motiváciu. Ten kataster, dokonca toto bolo akoby biznis roka, hej, že kataster nebol žiadnym spôsobom motivovaný, aby tie služby rozbehal čo najskôr, hej, lebo na poplatkoch vyberal dokonca viac ako, ako kedykoľvek predtým v minulosti. Čiže chápem.... (Reakcia z pléna.) Áno, možno preto dostal pán Celler tú odmenu, že výborne vyberal poplatky. No viete, len na tú odmenu sa mu skladajú tí ľudia, ktorí tie poplatky museli zaplatiť, a to už mi nepríde fér. Čiže je to aj trošku o tej motivácii, aby tie úrady dbali na to, aby mali dostupné svoje elektronické služby, pretože budú vedieť, že ak ich dostupné nebudú mať, tak potom ich čaká krátenie rozpočtov, tak potom strácajú nárok na poplatok a budú pod tým finančným tlakom, dnes ten finančný tlak tam absolútne, absolútne nie je. A vzhľadom na čas, keďže chceme asi skončiť ešte do, do hlasovania, tak už by som to nejak iba uzavrel. Kolega hovoril o tých maximálnych dopadoch, odhadujeme to na 3-5 mil. ročne, pardon, iba v tomto roku, teda to vrátenie tých poplatkov niekde okolo 3-5 mil., presne ako povedal kolega, keď s vami diskutujeme v reláciách a nabádame vás, aby ste si znížili tie dvojnásobné platy ministerské, tak dostávame odpoveď, že to sú drobné, že to vám nemáme ani pripomínať, že to sú drobné, to, to... o takých sumách sa tu nemusíme rozprávať, že to nám vôbec konsolidáciu nezlepší ani nezhorší. Tak dobre, ak sú teda dvojnásobné platy drobné, tak ja si myslím, že aj odškodnenie ľudí za kataster v rovnakej sume môžme považovať za drobné touto optikou, a tým pádom pevne verím tomu, že naozaj v prvom čítaní sa na tomto všetci zhodneme, že ľudia si zaslúžia byť odškodnení za niečo, čo nespôsobili vlastnou vinou, a potom v druhom čítaní prípadne môžme doladiť nejaké implementačné detaily. Ďakujem pekne za pozornosť.